CELEX: 32018R1642
Language: sk
Date: 2018-07-13 00:00:00
Title: Delegované nariadenie Komisie (EÚ) 2018/1642 z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, ktorými sa bližšie určujú kritériá, ktoré majú príslušné orgány zohľadňovať pri posudzovaní toho, či by správcovia významných referenčných hodnôt mali uplatňovať určité požiadavky (Text s významom pre EHP)

5.11.2018   
               
               
                  SK
               
               
                  Úradný vestník Európskej únie
               
               
                  L 274/25
               
            
         DELEGOVANÉ NARIADENIE KOMISIE (EÚ) 2018/1642
         z 13. júla 2018,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, ktorými sa bližšie určujú kritériá, ktoré majú príslušné orgány zohľadňovať pri posudzovaní toho, či by správcovia významných referenčných hodnôt mali uplatňovať určité požiadavky
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie Európskeho parlamentu a Rady (EÚ) č. 596/2014 (1), a najmä na jeho článok 25 ods. 9 tretí pododsek,
         keďže:
         
                     (1)
                  
                  
                     Podľa článku 25 ods. 1 nariadenia (EÚ) 2016/1011 sa správca významnej referenčnej hodnoty môže rozhodnúť, že neuplatní určité ustanovenia uvedeného nariadenia. Ak sa správca rozhodne neuplatňovať jedno alebo viacero z týchto ustanovení, príslušný orgán môže rozhodnúť, že správca má napriek tomu uplatňovať jedno alebo viacero z nich. V článku 25 ods. 3 uvedeného nariadenia sa určujú kritériá, ktoré príslušný orgán musí zohľadniť pri posudzovaní toho, či by pre správcu bolo primerané uplatňovať uvedené ustanovenia.
                  
               
                     (2)
                  
                  
                     V kritériách, ktoré musí príslušný orgán zohľadniť, by sa mala odzrkadľovať povaha ustanovení podľa nariadenia (EÚ) 2016/1011, ktoré sa správcovia významných referenčných hodnôt môžu rozhodnúť neuplatňovať. Správcovia významných referenčných hodnôt sa môžu rozhodnúť neuplatňovať určité ustanovenia, v ktorých sa od nich vyžaduje, aby zaviedli organizačné opatrenia na zníženie rizika konfliktov záujmov, ktoré vyplýva zo zapojenia ich zamestnancov do poskytovania referenčnej hodnoty. Pri zohľadňovaní kritérií uvedených v článku 25 ods. 3 písm. a), c) a i) uvedeného nariadenia by preto príslušné orgány mali zvážiť aj to, či sú k dispozícii aj iné primerané prostriedky s cieľom chrániť integritu referenčnej hodnoty, a to namiesto organizačných opatrení vyžadovaných v uvedených ustanoveniach.
                  
               
                     (3)
                  
                  
                     Pri zohľadňovaní kritérií uvedených v článku 25 ods. 3 nariadenia (EÚ) 2016/1011 by príslušné orgány mali zvážiť aj vplyv referenčnej hodnoty na jeden alebo viaceré konkrétne trhy a na hospodárstvo všeobecnejšie, ako aj význam referenčnej hodnoty pri zabezpečovaní finančnej stability. Na tento účel by príslušné orgány mali použiť informácie, ktoré sú zverejnené alebo im boli sprístupnené po ich uverejnení správcom alebo iným spôsobom.
                  
               
                     (4)
                  
                  
                     Pri zohľadňovaní kritéria uvedeného v článku 25 ods. 3 písm. f) nariadenia (EÚ) 2016/1011 by príslušné orgány okrem toho mali zvážiť aj to, či správca zaviedol primerané alternatívne technické prostriedky a kontrolné mechanizmy s cieľom zachovať kontinuitu poskytovania referenčnej hodnoty a jej spoľahlivosť, a to s prihliadnutím na povahu ustanovení, ktoré sa správca rozhodol neuplatňovať.
                  
               
                     (5)
                  
                  
                     Správcom by sa mal poskytnúť dostatok času na to, aby pripravili aplikácie a zabezpečili súlad s požiadavkami tohto nariadenia. Toto nariadenie by sa preto malo začať uplatňovať dva mesiace po tom, ako nadobudne účinnosť.
                  
               
                     (6)
                  
                  
                     Toto nariadenie vychádza z návrhu regulačných technických predpisov, ktoré Európsky orgán pre cenné papiere a trhy (ESMA) predložil Komisii.
                  
               
                     (7)
                  
                  
                     Orgán ESMA uskutočnil otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (2),
                  
               PRIJALA TOTO NARIADENIE:
         
            Článok 1
            Zraniteľnosť referenčnej hodnoty voči manipulácii
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní zraniteľnosti referenčnej hodnoty voči manipulácii, zahŕňajú aspoň tieto prvky:
            
                        a)
                     
                     
                        či je referenčná hodnota založená na údajoch o transakciách;
                     
                  
                        b)
                     
                     
                        či sú prispievatelia subjektmi pod dohľadom;
                     
                  
                        c)
                     
                     
                        či sa uplatňujú opatrenia, ktoré zvyšujú spoľahlivosť vstupných údajov;
                     
                  
                        d)
                     
                     
                        či organizačná štruktúra správcu znižuje motiváciu na manipuláciu;
                     
                  
                        e)
                     
                     
                        či má správca finančný záujem na finančných nástrojoch, finančných zmluvách alebo investičných fondoch odkazujúcich na referenčnú hodnotu;
                     
                  
                        f)
                     
                     
                        či existujú preukázané prípady manipulácie s rovnakou referenčnou hodnotou alebo referenčnou hodnotou s podobnou metodikou, ktorú poskytuje správca s podobnou veľkosťou a organizačnou štruktúrou.
                     
                  
         
            Článok 2
            Povaha vstupných údajov
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní povahy vstupných údajov, zahŕňajú aspoň tieto prvky:
            
                        a)
                     
                     
                        v prípadoch, keď sú vstupné údaje údajmi o transakciách, či je správca účastníkom trhu alebo ekonomickej reality, na ktorej meranie je referenčná hodnota určená;
                     
                  
                        b)
                     
                     
                        v prípadoch, keď vstupné údaje poskytujú prispievatelia, či majú prispievatelia finančný záujem na finančných nástrojoch alebo finančných zmluvách odkazujúcich na referenčnú hodnotu alebo či by mohli ťažiť z výkonnosti investičného fondu meraného referenčnou hodnotou;
                     
                  
                        c)
                     
                     
                        v prípadoch, keď sú vstupné údaje získavané z búrz alebo systémov obchodovania nachádzajúcich sa v tretej krajine, či sa na burzy alebo systémy obchodovania uplatňuje regulačný rámec alebo rámec dohľadu, ktorý zachováva integritu vstupných údajov;
                     
                  
                        d)
                     
                     
                        v prípadoch, keď sú vstupné údaje tvorené kotáciami, či sú kotácie viazané alebo orientačné a či sa na ne uplatňujú primerané kontrolné mechanizmy.
                     
                  
         
            Článok 3
            Úroveň konfliktov záujmov
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní úrovne konfliktov záujmov, zahŕňajú aspoň tieto prvky:
            
                        a)
                     
                     
                        či má správca finančný záujem na finančných nástrojoch alebo finančných zmluvách odkazujúcich na referenčnú hodnotu alebo či by mohol ťažiť z výkonnosti investičného fondu meraného referenčnou hodnotou;
                     
                  
                        b)
                     
                     
                        v prípadoch, keď je referenčná hodnota založená na vstupných údajoch prispievateľov, či sa vzťah správcu s prispievateľmi riadi primeranými kontrolnými mechanizmami;
                     
                  
                        c)
                     
                     
                        či má správca zavedené kontroly alebo iné opatrenia, ktoré účinne zmierňujú potenciálne konflikty záujmov.
                     
                  
         
            Článok 4
            Miera vlastného uváženia správcu
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní miery vlastného uváženia správcu, zahŕňajú aspoň tieto prvky:
            
                        a)
                     
                     
                        v prípadoch, keď metodika referenčnej hodnoty umožňuje expertný úsudok zo strany správcu, či je používanie úsudku alebo vlastného uváženia dostatočne transparentné;
                     
                  
                        b)
                     
                     
                        v prípadoch, keď je referenčná hodnota založená na odhadoch, účinnosť opatrení vnútornej kontroly, ktoré zaviedol správca.
                     
                  
         
            Článok 5
            Vplyv referenčnej hodnoty na trhy
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní vplyvu referenčnej hodnoty na trhy, zahŕňajú aspoň tieto prvky:
            
                        a)
                     
                     
                        v prípadoch, keď má referenčná hodnota osobitný význam pre konkrétny trh alebo trhy, či by nespoľahlivosť referenčnej hodnoty mala rušivý vplyv na fungovanie tohto trhu alebo trhov a či existujú primerané náhrady za túto referenčnú hodnotu;
                     
                  
                        b)
                     
                     
                        v prípadoch, keď je referenčná hodnota významnou referenčnou hodnotou v zmysle článku 24 ods. 1 písm. b) nariadenia (EÚ) 2016/1011, akýkoľvek relevantný kvantitatívny vzťah finančných nástrojov, finančných zmlúv alebo investičných fondov odkazujúcich na referenčnú hodnotu k celkovej hodnote príslušného nástroja v členskom štáte, pokiaľ je táto informácia známa príslušnému orgánu.
                     
                  
         
            Článok 6
            Povaha, rozsah a zložitosť poskytovania referenčnej hodnoty
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní povahy, rozsahu a zložitosti poskytovania referenčnej hodnoty, zahŕňajú aspoň tieto prvky:
            
                        a)
                     
                     
                        miera, do akej sú vstupné údaje založené na príspevkoch, či sú vstupné údaje údajmi o transakciách a ako sa táto miera zohľadňuje v kontrolných mechanizmoch, ktoré zaviedol správca;
                     
                  
                        b)
                     
                     
                        množstvo vstupných údajov, ktoré sa majú spracovať, a počet zdrojov údajov;
                     
                  
                        c)
                     
                     
                        či má správca dostatočné technické prostriedky na nepretržité a spoľahlivé spracovanie vstupných údajov;
                     
                  
                        d)
                     
                     
                        či metodika vedie k vzniku operačných rizík pri spracovaní vstupných údajov;
                     
                  
                        e)
                     
                     
                        rozsah, v akom sa správca spolieha na prispievateľov pri určovaní referenčnej hodnoty.
                     
                  
         
            Článok 7
            Význam referenčnej hodnoty pre finančnú stabilitu
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní významu referenčnej hodnoty pre finančnú stabilitu, zahŕňajú aspoň posúdenie vzťahu medzi celkovou hodnotou finančných nástrojov, finančných zmlúv a investičných fondov odkazujúcich na referenčnú hodnotu a hodnotou všetkých aktív finančného sektora a bankového sektora v členskom štáte, pokiaľ sú tieto informácie známe príslušnému orgánu.
         
         
            Článok 8
            Hodnota finančných nástrojov, finančných zmlúv a investičných fondov odkazujúcich na referenčnú hodnotu
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní hodnoty finančných nástrojov, finančných zmlúv alebo investičných fondov odkazujúcich na referenčnú hodnotu, zahŕňajú aspoň tieto prvky:
            
                        a)
                     
                     
                        celková hodnota všetkých finančných nástrojov, finančných zmlúv a investičných fondov odkazujúcich na referenčnú hodnotu na základe celého rozsahu splatností alebo trvaní referenčnej hodnoty, pokiaľ je známa príslušnému orgánu;
                     
                  
                        b)
                     
                     
                        či je používanie referenčnej hodnoty sústredené v rámci jednotlivých kategórií finančného nástroja, finančnej zmluvy alebo investičného fondu;
                     
                  
                        c)
                     
                     
                        v prípadoch, keď je referenčná hodnota významnou referenčnou hodnotou v zmysle článku 24 ods. 1 písm. a) nariadenia (EÚ) 2016/1011, blízkosť celkovej hodnoty finančných nástrojov, finančných zmlúv a investičných fondov odkazujúcich na referenčnú hodnotu k prahovým hodnotám uvedeným v článku 20 ods. 1 písm. a) a písm. c) bode i) uvedeného nariadenia, pokiaľ je táto informácia známa príslušnému orgánu.
                     
                  
         
            Článok 9
            Veľkosť správcu, jeho organizačná forma alebo štruktúra
            Ďalšie kritériá, ktoré má príslušný orgán zohľadniť podľa článku 25 ods. 3 nariadenia (EÚ) 2016/1011 pri posudzovaní veľkosti správcu, jeho organizačnej formy alebo štruktúry, zahŕňajú aspoň tieto prvky:
            
                        a)
                     
                     
                        v prípadoch, keď poskytovanie referenčnej hodnoty nie je hlavnou podnikateľskou činnosťou správcu, či je poskytovanie referenčnej hodnoty organizačne oddelené alebo či sa zaviedli iné primerané prostriedky s cieľom zabrániť konfliktom záujmov;
                     
                  
                        b)
                     
                     
                        v prípadoch, keď je správca súčasťou skupiny a jeden alebo viacero subjektov v rámci skupiny sú skutočnými alebo potenciálnymi používateľmi referenčnej hodnoty, či správca koná nezávisle a či správca zaviedol iné primerané prostriedky s cieľom predísť konfliktom záujmov.
                     
                  
         
            Článok 10
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 25. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).